एकदिवसीय ड्रीम टीम में 4 भारतीय, धोनी कप्तान  
टीम में ऑस्ट्रेलिया, पाकिस्तान और इंग्लैंड के एक-एक खिलाड़ी को जगह मिली है जबकि दक्षिण अफ्रीका के दो खिलाड़ी इसमें शामिल हैं।
अंतरराष्ट्रीय क्रिकेट परिषद (आईसीसी) की ड्रीम एकदिवसीय टीम में चार भारतीय खिलाड़ियों को जगह मिली है। आईसीसी ने भारतीय क्रिकेट टीम को 28 वर्ष के लम्बे अंतराल के बाद अपने नेतृत्व में विश्व चैम्पियन का ताज पहनाने वाले महेंद्र सिंह धोनी को इस टीम का कप्तान नियुक्त किया है।  इस टीम में अप्रैल में श्रीलंका को हराकर दूसरी बार विश्व खिताब जीतने वाली भारतीय टीम के चार खिलाड़ियों को जगह मिली है। धोनी के अलावा इस टीम में वीरेंद्र सहवाग, युवराज सिंह और जहीर खान जगह पाने में सफल रहे हैं।  आईसीसी की इस 11 सदस्यीय टीम में श्रीलंका के तीन खिलाड़ियों को जगह मिली है। मौजूदा कप्तान तिलकरत्ने दिलशान को सहवाग के साथ पारी की शुरुआत की जिम्मेदारी मिली है जबकि विश्व कप के दौरान श्रीलंकाई टीम के कप्तान रहे कुमार संगकारा और तेज गेंदबाज लसिथ मलिंगा भी अंतिम एकादश में शामिल हैं।  इस टीम में चार बार के चैम्पियन ऑस्ट्रेलिया, एक बार के चैम्पियन पाकिस्तान और इंग्लैंड के एक-एक खिलाड़ी को जगह मिली है जबकि दक्षिण अफ्रीका के दो खिलाड़ी इसमें शामिल हैं। ऑस्ट्रेलिया से शेन वॉटसन और पाकिस्तान से उमर गुल हैं।   दक्षिण अफ्रीका से डेल स्टेन और अब्राहम डिवीलियर्स इस टीम में शामिल हैं। डिवीलियर्स मौजूदा दक्षिण अफ्रीकी टीम के एकदिवसीय कप्तान हैं। स्पिनर ग्रीम स्वान इस टीम में शामिल एकमात्र इंग्लिश खिलाड़ी हैं।   आईसीसी ने बीते महीने अपनी ड्रीम टेस्ट टीम घोषित की थी, जिसमें सचिन तेंदुलकर के रूप में सिर्फ एक भारतीय खिलाड़ी जगह पा सका था। धोनी लगातार चौथी बार एकदिवसीय टीम में जगह बनाने में सफल रहे हैं।  टीम इस प्रकार है:- वीरेंद्र सहवाग, तिलकरत्ने दिलशान, कुमार संगकारा, अब्राहम डीविलियर्स, युवराज सिंह, शेन वाटॅसन, महेंद्र सिंह धोनी (कप्तान), जहीर खान, उमर गुल, ग्रीम स्वान और डेल स्टेन। लसिथ मलिंगा 12वें खिलाड़ी हैं।